দ্বিতীয় রত্ন মাণিক্য

দ্বিতীয় রত্ন মাণিক্য (  - ১৭১২) ১৬৮৫ থেকে ১৬৯৩ সাল এবং তারপর ১৬৯৫ থেকে ১৭১২ সাল পর্যন্ত ত্রিপুরার মহারাজা ছিলেন।

রত্ন মাণিক্য শৈশবে সিংহাসনে আরোহণ করেন। জীবনের অধিকাংশ সময় তিনি বহিরাগত শক্তির নিয়ন্ত্রণাধীন হয়ে কাটান। তিনি মুঘল সাম্রাজ্যের দ্বারা ক্ষমতাচ্যুত ও পুনরায় সিংহাসনে অধিষ্ঠিত হয়েছিলেন। তার ছোট ভাইয়ের পরিচালিত এক অভ্যুত্থানে তিনি নিহত হন।

শৈশব ও প্রথম রাজত্বকাল 
জন্মের পর রত্ন মাণিক্যের নাম দেওয়া হয় রত্নদেব। তিনি ছিলেন মহারাজা রাম মাণিক্যের চার জীবিত পুত্রের মধ্যে জ্যেষ্ঠ এবং একমাত্র যিনি তার প্রধান রাণীর গর্ভে জন্মেছিলেন। তার পিতার শাসনামলে, তিনি যুবরাজ পদে অধিষ্ঠিত ছিলেন।

রাম মাণিক্য ১৬৮৫ সালে মারা যান এবং তখন মাত্র ৫ বছর বয়সী রত্নদেব সিংহাসনে আরোহণ করেন রত্ন মাণিক্য নাম নিয়ে। তার পিতার মৃত্যুর পর যে বিশৃঙ্খলা সৃষ্টি হয়েছিল তা রত্ন মাণিক্যের শাসনের শুরুতে অব্যাহত থাকে। অল্প বয়সের কারণে, রাজ্যের নিয়ন্ত্রণ ছিল বলিভীম নারায়ণের হাতে, যাকে চম্পকবিজয় (সমকালীন রাজনৈতিক গ্রন্থ) এ অত্যাচারী শাসক হিসেবে বর্ণনা করা হয়েছে। পরবর্তীতে বলিভীম নারায়ণ সুবাহ বাংলার সুবাহদার শায়েস্তা খাঁর বিরাগভাজন হন। শায়েস্তা খাঁ সিলেটের মুঘল অধিকৃত অঞ্চলে আক্রমণের প্রতিশোধ হিসেবে ১৬৯৩ সালে ত্রিপুরার বিরুদ্ধে অভিযান চালান। বলিভীম নারায়ণকে বন্দী করা হয় এবং অল্পবয়সী রত্ন মাণিক্যকে অপসারণ করে নরেন্দ্র মাণিক্যকে সিংহাসনে বসানো হয়। নরেন্দ্র মাণিক্য এই অভিযানে শায়েস্তা খাঁকে সহায়তা করেছিলেন।

দ্বিতীয় রাজত্বকাল 
নরেন্দ্র মাণিক্য প্রায় দুই বছর শাসন করেন। এসময় রত্ন মাণিক্য তার কাছেই আশ্রিত ছিলেন। তারপর শায়েস্তা খাঁ  চম্পক রায় ও অন্যদের দ্বারা প্রভাবিত হয়ে নরেন্দ্র মাণিক্যকে সিংহাসনচ্যুত করেন। এরপর রত্ন মাণিক্যকে পুনরায় সিংহাসনে বসানো হয়, এবারও তার হাতে প্রকৃত ক্ষমতা ছিল খুব কম, কারণ তিনি চম্পক রায়ের অধীনে নামসর্বস্ব-শাসক হয়ে পড়েন। চম্পক রায়কে যুবরাজ হিসেবে ঘোষণা করা হয়। শেষ পর্যন্ত চম্পক রায় রাজপন্থীদের হাতে নিহত হন।

অবশেষে স্বীয় অধিকারেই শাসক হিসেবে স্থিতিশীল হয়ে রত্ন মাণিক্য বেশ কিছু প্রশাসনিক পরিবর্তন আনেন, যেমন পূর্ববর্তী মন্ত্রিত্ব পুনর্বহাল করা এবং নতুন কিছু পদ সৃষ্টি করা। তার ভাই দুর্জয় সিংহ, নতুন যুবরাজ হিসেবে নিযুক্ত হন, আরেক ভাই ঘনশ্যাম-কে করা হয় বড়োঠাকুর। রত্ন মাণিক্য অন্যান্য রাজ্যের সঙ্গেও যোগাযোগ রাখতেন; ১৬৯৬ সালে তিনি মণিপুরের রাজা পাইখোমবার সঙ্গে যুদ্ধে জড়িয়ে পড়েন। নিজের ভাই চন্দ্রমণিকে রত্ন মাণিক্য মুঘল দরবারে জিম্মি হিসেবে পাঠান। ১৭১০ থেকে ১৭১৫ সালের মধ্যে, ত্রিপুরার দরবার ও অহোম রাজ্যের শাসক চুখ্রুংফার দরবারের মধ্যে সংস্কৃত ভাষায় একাধিক দূতাবাস ও পত্র বিনিময় হয়, যার উদ্দেশ্য ছিল মুঘল আক্রমণের বিরুদ্ধে হিন্দু ঐক্য গঠন।

অভ্যন্তরীণ অস্থিরতার কারণে রত্ন মাণিক্য তার রাজ্যে জনকল্যাণমূলক কাজে খুব বেশি অবদান রাখার সুযোগ পাননি। তিনি যে কয়েকটি নির্মাণকাজের উদ্যোগ নেন, তার মধ্যে অন্যতম ছিল কুমিল্লার জগন্নাথ মন্দির। তার সময়েই দেবী কালীর প্রতিমা কুমিল্লা এবং কসবার মন্দিরে স্থাপন করা হয়।

 দ্বিতীয় ক্ষমতাচ্যুতি ও মৃত্যু 
তার শাসনের শেষের দিকে, বড়োঠাকুর ঘনশ্যাম রত্ন মাণিক্যের বিরুদ্ধে ষড়যন্ত্র শুরু করেন। এই ষড়যন্ত্রে তাকে সহায়তা করেন মুরাদ বেগ নামক এক একজন প্রভাবশালী অভিজাত, যার বিবাহিত বোনকে রত্ন মাণিক্য অসম্মান করেছিলেন। মুরাদকে ঢাকায় পাঠানো হয়, যেখানে তিনি কিছু যাযাবর বাহিনী এবং স্থানীয় এক উচ্চপদস্থ কর্মকর্তাকে রত্ন মাণিক্যের বিরুদ্ধে নিয়োগ করেন। ঘনশ্যাম নিজে রাজধানী থেকে প্রায়ই অনুপস্থিত থাকতেন, অজুহাত দিতেন যে তিনি বন্য হাতি সামলাচ্ছেন। রাজমালা অনুসারে, রত্ন মাণিক্যকে তার সমর্থকেরা জানিয়েছিলেন যে তার ভাই তার বিরুদ্ধে ষড়যন্ত্র করছে, কিন্তু তিনি সেই তথ্য উপেক্ষা করেন। ঐতিহাসিক রমণী মোহন শর্মা মনে করেন, এই নিষ্ক্রিয়তার কারণ সম্ভবত কূটনীতিতে রত্ন মাণিক্যের অনভিজ্ঞতা, যার ফলে ঘনশ্যামের উপর ভুল আস্থা সৃষ্টি হয়েছিল, অথবা তিনি তার শক্তিশালী ভাইয়ের বিরুদ্ধে পদক্ষেপ নিতে ভয় পেয়েছিলেন।

১৭১২ সালে রত্ন মাণিক্যকে জোরপূর্বক সিংহাসনচ্যুত করা হয় এবং রাজপ্রাসাদের অভ্যন্তরে বন্দী রাখা হয়। ঘনশ্যাম, যিনি মহেন্দ্র মাণিক্য নামে ক্ষমতায় অধিষ্ঠিত হন, পরে তাকে শ্বাসরোধ করে হত্যা করেন, এবং তার দেহ গোমতী নদীর তীরে দাহ করা হয়। রত্ন মাণিক্যের পত্নীরা, যাদের সংখ্যা ১২০ বলে মনে করা হয়, সবাই তার চিতায় আত্মাহুতি দেন।
টীকা

তথ্যসূত্র

গ্রন্থপঞ্জী



বিষয়শ্রেণী:ত্রিপুরার রাজা
বিষয়শ্রেণী:ত্রিপুরার ইতিহাস
বিষয়শ্রেণী:এশিয়ার শিশু রাজশাসক
বিষয়শ্রেণী:সিংহাসনচ্যুত রাজশাসক
বিষয়শ্রেণী:১৭১২-এ মৃত্যু
বিষয়শ্রেণী:১৮শ শতাব্দীতে খুন হওয়া রাজশাসক